የደን ልማትና የአካባቢ ጥበቃ ሥራዎች በመቀላቀላቸው ችግር እየተፈጠረ ነው፡፡ አካባቢ ጥበቃ እንደ ደን ልማት ሊከተላቸው የሚችሉ ነገሮች ቢኖሩም፣ የደን ልማት ነው ማለት ግን አይደለም፡፡ የደን ልማት ልክ እንደ እርሻ ሥራ ለም ቦታ፣ የተመቸ ቦታ ፈልጎ በማብቀል ነው ውጤት የሚገኘው፡፡ የምትተክለው የዛፍ ዝርያ ሳይንሳዊ ሒደቶችን መከተል አለበት፡፡ ሥነ ምኅዳሩን ማወቅና ተስማሚነቱን ማጥናት ያስፈልጋል፡፡ ስንዴ፣ በቆሎ፣ ወይም ጤፍ ያለቦታው አይዘራም፡፡ ሌላው መነሳት ያለበት የባለቤትነት ጉዳይ ነው፡፡ ችግኞቹን የት ነው የምንተክላቸው? ማን ነው የሚንከባከባቸው? ችግኞቹ ስለተተከሉ ብቻ ዛፍ ይሆናሉ ማለት አይደለም፡፡ ከብቶችና ሰዎች ሲራገጡባቸው የሚውሉ ናቸው፡፡ ችግኝ እንደሚፈለገው መጠን እንዳያድግ ያደረጉት እነዚህ ችግሮች ናቸው፡፡ ከዚህ ይልቅ የወል መሬት ላይ የምንተክል ከሆነ የኅብረት ሥራ ማኅበራት እንዲጠብቁትና እንዲጠቀሙበት ጭምር ኃላፊነት ሰጥተን መንከባከብ ይገባል፡፡ ከዚህም በተጨማሪ ሌላው ችግር እነዚህ ሰዎች ሰርቲፊኬት ቢሰጣቸው የበለጠ ደኑን ለማስጠበቅ ይጠቅማል፡፡ የተራቆቱ መሬቶች ደን እንዲያለሙ ጭምር ለወጣቶች እየተሰጡ ቢሆንም፣ በስምንት ዓመታት ውስጥ ስለተገደበ የወጣቶቹን ተጠቃሚነት ይገድበዋል፡፡ ይህ መሻሻል አለበት፡፡ በመሠረቱ የመንግሥት ፍላጎት እየተቀየረና መነሳሳቱም እየታየ ነው፡፡
